

**JAVNI POZIV**

**za podnošenje prijava za uvrštenje u**

**Program javnih potreba u sportu Grada Velike Gorice za 2025.**

**UPUTE ZA PRIJAVITELJE**

Kolovoz, 2024.

**JAVNI POZIV ZA PODNOŠENJE PRIJAVA ZA UVRŠTENJE U**

**PROGRAM JAVNIH POTREBA U SPORTU GRADA VELIKE GORICE ZA 2025.**

**Ciljevi i prioriteti za dodjelu sredstava putem Javnog poziva**

Programom javnih potreba u sportu Grada Velike Gorice za 2025. godinu utvrđene su aktivnosti, poslovi i djelatnosti u sportu od značenja za Grad Veliku Goricu kao i za njegovu promociju na svim razinama.

Bavljenje sportom pridonosi zdravijem načinu života, općem odgoju i obrazovanju mladih, te gospodarskom razvoju Grada i neosporno je da sport, zajedno s drugim društvenim djelatnostima doprinosi humanijem odnosu među ljudima.

Programom se stvaraju uvjeti za sufinanciranje javnih potreba u sportu Grada Velike Gorice koje čine poglavito sljedeći poslovi i djelatnosti: poticanje i promicanje sporta u svim njegovim sastavnicama, očuvanja postojeće vrhunske kvalitete sporta a posebno klubova koji značajno doprinose promidžbi Grada Velike Gorice na nacionalnoj i međunarodnoj razini, ulaganje u razvoj sporta djece i mladeži, ulaganje u razvoj ženskog sporta i poticanje uključivanja u što većeg broja građana na bavljenje sportom.

Opći i posebni ciljevi Javnog poziva za podnošenje prijava za uvrštenje u Program sufinanciranja javnih potreba u sportu Grada Velike Gorice u 2025. godini i prioriteti za dodjelu financijskih sredstava odnose se na ulaganja u sport kojima će se poticati daljnji razvoj amaterskog i vrhunskog sporta, povećati kvaliteta života djece i mladeži kroz provedbu sportskih programa treninga i natjecanja u sportskim klubovima, mladima omogućiti njihov daljnji razvoj te poticati uključivanje u bavljenje sportom što većeg broja djece i mladeži.

Cilj je isto tako sufinancirati sportske manifestacije i programe za rekreaciju te projekte koji potiču zdravo i rekreativno vježbanje a koji će i na taj potaknuti građane na dodatno bavljenje i uključivanje u sportske aktivnosti što će omogućiti zdraviji život građana Velike Gorice.

1. **PROGRAMSKA PODRUČJA NATJEČAJA:**

Na temelju navedenih pokazatelja propisani su i kriteriji raspodjele sredstava za Program javnih potreba u sportu Grada Velike Gorice za 2025. prema programskim područjima:

1. Vrhunski sport
2. Sportske udruge od posebnog značaja
3. Programi sportskih udruga, zajednički programi velikogoričkog sporta, posebni programi velikogoričkog sporta i funkcioniranje Zajednice
4. Ostale aktivnosti

Zajednica športskih udruga Grada Velike Gorice će u skladu sa programskim područjima i usvojenim programima udruga, kroz program javnih potreba sufinancirati sportske programe :

1. **Treninzi i natjecanja sportaša** - Programsko područje A i C
* *Program natjecanja sportaša svih uzrasnih kategorija,*
* *Sportska natjecanja mlađih dobnih skupina (kvalifikacije na državna mlađa kadetska) natjecanja, kadetska i juniorska i sudjelovanja na međunarodnim turnirima,*
* *Program sportske škole, (program sportske obuke mladih - početnici),*
* *Posebni sportski programi djece i mladeži*
* *Programi sporta djece i mladeži kroz škole sportova i univerzalne sportske škole*
* *Djelovanje sportskih udruga*
* *Zdravstveni pregledi i zaštita sportaša koji su u sustavu natjecanja stalnih članica Zajednice,*
1. **Stručni rad** - Programsko područje B
* *Stručno osoblje u klubu*
* *Program treninga sportaša mlađih uzrasnih kategorija i seniora,*
* *Sufinanciranje stručnih poslova u sportu i stručnog osoblja za rad svih uzrasnih kategorija*
1. **Dodatni programi i projekti u sportu koji su od značaja za Grad Veliku Goricu** - Programsko područje D
* *Organizacija sportskih programa/projekata značajnih za promidžbu Grada Velike Gorice na županijskoj, državnoj ili međunarodnoj razini,*
* *Sportske priredbe/turniri od osobitog interesa za Grad Veliku Goricu sufinancirat će se u skladu s kvalitetom natjecanja,*
* *Sudjelovanje na tuzemnim i inozemnim turnirima i prvenstvima*
* *Organizacija sportsko - rekreacijskih programa/projekata*
* *Programi za osobe s invaliditetom*
* *Programi koji doprinose kvaliteti rada u klubovima*
* *Značajne obljetnice udruga*

Za sredstva iz članka 3.zasebno seraspisuje *Javni poziv za sufinanciranje dodatnih programa u sportu od značaja za Grad Veliku Goricu u 2025. godini.*

1. **POSTUPAK PODNOŠENJA PRIJAVA ZA UVRŠTENJE U PROGRAM SUFINANCIRANJA JAVNIH POTREBA U SPORTU I KRITERIJI ZA VREDNOVANJE PROGRAMA**

Pravo podnošenja prijava za Program javnih potreba u sportu Grada Velike Gorice imaju punopravne članice ZŠUGVG, odnosno sportski klubovi i sportska društva (pravne osobe) sa sjedištem, odnosno prebivalištem u Velikoj Gorici koje na temelju Zakona o sportu mogu obavljati djelatnost sporta.

Detalji prijave na javni poziv i popis potrebne dokumentacije te prihvatljivi i neprihvatljivi troškovi po pojedinim programskim područjima propisani su ovim Pravilnikom.

Donošenje odluke o financiranju programa i vrijeme potpisivanja ugovora s korisnicima čiji su programi prihvaćeni za financiranje mora biti dovršeno u roku od 120 dana, računajući od zadnjeg dana roka za dostavu prijave programa.

**Postupak prijave na javni poziv**

Prijave na Javni poziv dostavljaju se isključivo na propisanim obrascima koji su sa ostalom dokumentacijom dostupni na službenoj web stranici Zajednice športskih udruga Grada Velike Gorice [www.zsugvg.hr](http://www.zsugvg.hr).

Obrasci se popunjavaju putem računala i trebaju biti vlastoručno potpisani i ovjereni od strane ovlaštene osobe udruge.

1. ***Rok prijave na javni poziv*** je od 01. do 30. rujna 2024. godine do 24:00 sata.

Prijava se podnosi preporučenom poštom, osobno ili putem dostavljača u zatvorenoj omotnici na kojoj treba stajati puni naziv/ime i adresa predlagatelja na adresu:

Zajednica športskih udruga Grada Velike Gorice, Gajeva 25, 10 410 Velika Gorica uz napomenu: *“Javni poziv za provedbu Programa Javnih potreba u sportu Grada Velike Gorice u 2025. godini – NE OTVARATI”*

***Prihvatljivost/neprihvatljivost prijava u odnosu na formalne uvjete natječaja***

Nakon provjere svih pristiglih i zaprimljenih prijava u odnosu na formalne uvjete Javnog poziva, izrađuje se popis svih prijavitelja koji su zadovoljili formalne uvjete kao i popis svih prijavitelja koji nisu zadovoljili formalne uvjete Javnog poziva.

Prijave koje nisu podnesene u propisanom roku, koje su nepotpune ili ne ispunjavaju propisane uvjete određene Javnim pozivom neće se uzimati u razmatranje a njihovi podnositelji biti će pisano obaviješteni o razlozima neprihvatljivosti podnesene prijave putem elektroničke pošte u roku najkasnije od tri (3) radna dana od dana usvajanja zapisnika Povjerenstva, s naznakom razloga zbog kojih prijava ne zadovoljava propisane uvjete Javnog poziva.

Prijavitelji koji nisu zadovoljili propisane uvjete Javnog poziva mogu uložiti prigovor u roku od sedam (7) radnih dana od dana primitka obavijesti. Prigovor se može poslati putem elektroničke pošte na info@zsugvg.hr.

O prigovoru odlučuje Izvršni odbor Zajednice u roku od osam (8) radnih dana od dana zaprimanja prigovora. Prigovor ne odgađa provedbu Javnog poziva.

1. ***Kome se obratiti ukoliko imate pitanja***

Sva pitanja vezana uz Javni poziv mogu se poslati isključivo elektroničkim putem, slanjem upita na adresu elektroničke pošte: info@zsugvg.hr.

Odgovori na pojedine upite u najkraćem mogućem roku poslat će se izravno na adrese onih koji su pitanja postavili.

U svrhu osiguranja ravnopravnosti svih potencijalnih prijavitelja, davatelj sredstava ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.

**Uvjeti koje mora ispunjavati podnositelj prijave**

* da je upisan u Registar udruga Republike Hrvatske ili drugi odgovarajući registar s urednim mandatima tijela upravljanja;
* da je upisan u Evidenciju pravnih osoba u sportu Nacionalnog informacijskog sustava u sportu (NISuS);
* da je upisan u Registar neprofitnih organizacija s predanim financijskim izvješćima ili drugi odgovarajući registar;
* da uredno plaća doprinose i poreze te druga davanja prema državnom proračunu i proračunu Grada Velike Gorice (da nema duga prema poreznoj upravi);
* da uredno ispunjava obveze iz svih prethodno sklopljenih ugovora o financiranju iz proračuna Grada Velike Gorice, izvršava obvezu izvještavanja o dodijeljenim javnim sredstvima iz Programa javnih potreba u sportu Grada Velike Gorice za prethodnu godinu (pravdanje namjenskog trošenja sredstava);
* da se protiv prijavitelja, odnosno osobe ovlaštene za zastupanje prijavitelja i voditelja programa ne vodi kazneni postupak i da nije pravomoćno osuđen za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge;
* da u godini za koju podnose prijavu nisu korisnici drugih javnih sredstava sa ciljem izbjegavanja dvostrukog financiranja istih programa;
* da postoji potpisana izjava o nepostojanju sukoba interesa pri ugovaranju poslova s pružateljima usluga za koje se koriste sredstva iz Programa javnih potreba u sportu Grada Zagreba - članovi sportskih saveza i sportskih klubova, članovi upravljačkih tijela sportskih saveza i sportskih klubova te sportski savezi i sportski klubovi ne smiju biti ujedno vlasnici, suvlasnici ili članovi upravljačkih tijela pružatelja usluga s kojima se ugovaraju poslovi.

**Dokumentacija koju prijavitelj prilaže uz prijavu :**

* Obrazac 1\_Opći podaci o nositelju programa,
* Obrazac 2\_Programsko područje A i C\_ Natjecanja i zdravstvena zaštita,
* Obrazac 3\_Programsko područje B\_Stručni rad,
* Obrazac 4\_Obrazac Izjave o nepostojanju dvostrukog financiranja iste aktivnosti iz javnih izvora za 2025.,
* Obrazac 5\_Izjava o ispunjenju ugovornih obaveza za 2024.,
* Preslika Rješenja iz Registra udruga Republike Hrvatske,
* Ukoliko udruga nije ishodila novo Rješenje Ureda državne uprave u Zagrebačkoj županiji, a uredno je predala zahtjev za upis promjena u Registru, potrebno je dostaviti dokaz o podnošenju zahtjeva,
* Izvadak iz Nacionalnog informacijskog sustava u sportu,
* Ispis iz Registra neprofitnih organizacija MF dostupan na <https://mfin.gov.hr/istaknute-teme/neprofitne-organizacije/registar-neprofitnih-organizacija/118>
* Uvjerenje o nekažnjavanju odgovorne osobe udruge u izvorniku ili preslici, s tim da uvjerenje ne smije biti starije od šest mjeseci od dana objave javnog poziva,
* Potvrdu nadležne porezne uprave o nepostojanju duga prema državnom proračunu u izvorniku ili preslici, ne stariju od 30 dana od dana objave poziva (ako je udruga obveznik plaćanja poreza i doprinosa),
1. **Postupak vrednovanja podnesenih prijava, procjene i donošenja odluke o dodjeli sredstava**

Postupak vrednovanja podnesenih prijava programa započinje usvajanjem Proračuna Grada Velike Gorice i prihvaćanjem Programa javnih potreba u sportu Grada Velike Gorice od strane Gradskog vijeća.

Svaka pristigla i zaprimljena prijava ocjenjuje se na temelju kriterija za vrednovanje programa javnih potreba u sportu a koji su naznačeni na obrascima programa za koje se traži financiranje.

Podnesene prijave provjerava i ocjenjuje *Povjerenstvo za ocjenjivanje/vrednovanje i odabir programa javnih potreba u sportu Grada Velike Gorice* koje je imenovao Izvršni odbor ZŠUGVG.

Prijave koje udovoljavaju formalnim uvjetima Javnog poziva upućuju se na postupak ocjenjivanja i vrednovanja koji se provodi u skladu kriterijima koje je usvojila Skupština ZŠUGVG.

Nakon provedenog postupka, Povjerenstvo vrednuje i ocjenjuje dostavljene programe te dostavlja Izvršnom odboru prijedlog iznosa sredstava po pojedinom korisniku.

Izvršni odbor Zajednice sportskih udruga Grada Velike Gorice donosi odluku o iznosima raspodjele sredstava po korisnicima.

**Ocjena prijava koje su zadovoljile propisane uvjete Javnog poziva *i kriteriji za raspodjelu sredstava***

Sportski klubovi prijavitelji ostvaruju sufinanciranje Programa javnih potreba u sportu Grada Velike Gorice za 2025. godinu na temelju kriterija usvojenih od strane Skupštine ZŠUGVG i stručno-programskih mjerila.

* Na visinu sufinanciranja u bitnom utječu struktura aktivnosti, odnosno broj registriranih članova, aktivnih sportaša svih uzrasta, broj kategoriziranih sportaša od I. do VI. kategorije, zastupljenost svih uzrasta sportaša u sustavu natjecanja te zastupljenost sportaša u nacionalnim vrstama.
* Za kvalitetnije praćenje sportskog kluba za 2025. godinu uz sportski rezultat mjeren kategorizacijom vrhunskih, vrsnih i perspektivnih sportaša, važnost se daje postojanju svih dobnih kategorija unutar sportskog kluba (seniorska nije uvjet), u skladu s pravilima nacionalnog sportskog saveza pojedinog sporta.
* U mlađim dobnim kategorijama u momčadskim/ekipnim sportovima posebno se vrednuje razina natjecanja.
* U pojedinačnim i ekipnim sportovima valorizirat će se specifičnosti pojedinog sporta kao i razlike u kompleksnosti sustava natjecanja, odnosno ligaških sustava u kojima se natječu sportski klubovi.
* Posebno će se vrednovati sportski klubovi prepoznati kao sredine koje stvaraju vrhunske sportaše te će se podupirati klupske sredine koje stvaraju vlastite sportaše.
* Klubovi u pojedinačnim sportovima koji su u zadnjem olimpijskom ciklusu kroz programe uočeni kao sredine koje stvaraju vrhunske sportaše dodatno će se vrednovati.
* Kriteriji za vrednovanje stručnog rada su treneri sa stručnom kvalifikacijom u skladu sa Zakonom o sportu i nacionalni sportski savez, program rada sa najmanje tri termina tjedno za provedbu stručno-trenažnog procesa i ugovori sa trenerima.

U okviru izrade Plana raspodjele sredstava za sufinanciranje programa javnih potreba u sportu Grada Velike Gorice za 2025., potrebno je uvažiti specifičnosti pojedinačnih sportova u odnosu na ekipne.

Sportske priredbe gradskog značaja i prigodne priredbe, a koje nisu u kategoriji Velikih sportskih priredbi sufinancirat će se u skladu sa značenjem priredbe u smislu rezultatskog napredovanja velikogoričkih sportaša i ukupno raspoloživim sredstvima u Planu sredstava za sufinanciranje programa javnih potreba u sportu Grada Velike Gorice za 2025. godinu.

Prijavitelji će prava sufinanciranja iz Programa javnih potreba u sportu ostvariti na temelju programskih područja natjecanja i stručnog rada a pored navedenih kriterija primjenjuju i kriteriji kategorizacije sportova i pokazatelji uspješnosti propisanih Zakonom o sportu.

Kriteriji kategorizacije sportova jesu:

* zastupljenost sporta u svijetu i Europi
* masovnost u Republici Hrvatskoj
* status sporta
* ostvareni sportski rezultat na međunarodnoj razini.

Pored navedenih kriterija, kod vrednovanja programa u obzir će se uzeti i opći kriteriji pojedinih sportova:

* Razvijenost sporta
* Broj nacionalnih sportskih saveza na svjetskoj i europskoj razini
* Broj klubova i sportaša u pojedinom sportu u Republici Hrvatskoj
* Udio sportaša do 18 godina u odnosu na ukupan broj sportaša u pojedinom sportu
* Olimpijski status pojedinog sporta
* Javni status sporta
* Tradicija sporta
* Specifičnosti momčadskih/ekipnih i pojedinačnih sportova

**Prihvatljivi troškovi** po pojedinim programskim područjima koji se financiraju ovim javnim pozivom podrazumijevaju troškove koji su neposredno vezani uz provedbu pojedinih aktivnosti predloženog programa ili projekta kao što su:

* troškovi najma dvorane, sportskih terena, sportskih objekata za održavanje treninga i natjecanja sportaša,
* troškovi stručnog rada trenera i sportskih djelatnika za provođenje programa,
* troškovi natjecanja – kotizacija, članarina, troškovi sudaca, troškovi delegata, troškovi službenih osoba na natjecanjima, troškovi prijevoza, troškovi opreme, troškovi smještaja,
* troškovi organizacije manifestacija i sportskih priredbi – trošak objekta ili terena za provođenje manifestacije, nabava pehara i medalja, troškovi službenih osoba, troškovi razglasa, troškovi voditelja,
* grafičke usluge vezane uz provedbu natjecanja i treninga (grafička priprema, usluge tiskanja letaka, brošura, časopisa i sl. pri čemu treba navesti vrstu i namjenu usluge, količinu, jedinične cijene),
* troškovi komunikacije i komunalni troškovi (troškovi telefona, interneta i sl.) koji moraju biti specificirani i u iznosu do 25% od mjesečnog računa,
* troškovi nabavke opreme i pomagala nužne za provedbu programa, koja mora biti specificirana po vrsti i iznosu,
* ostali troškovi koji su izravno vezani za provedbu aktivnosti programa (knjigovodstvene usluge).

**Neprihvatljivi troškovi :**

* plaćanje troškova profesionalnih sportaša,
* doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu,
* plaćanje neoporezivih bonusa zaposlenima,
* troškovi kamata na dug,
* kazne, financijske globe i troškovi sudskih sporova,
* bankovne pristojbe za otvaranje i vođenje računa, naknade za financijske transfere i druge pristojbe u potpunosti financijske prirode,
* troškovi koji su već bili financirani iz javnih izvora odnosno troškovi koji se u razdoblju provedbe projekta financiraju iz drugih izvora,
* doprinosi u naravi: nefinancijski doprinosi (robe ili usluge) od trećih strana koji ne obuhvaćaju izdatke za Korisnika,
* donacije u dobrotvorne svrhe,
* zajmovi drugim organizacijama ili pojedincima,
* ulaganja u kapital ili kreditna ulaganja, jamstveni fondovi,
* drugi troškovi koji nisu u neposrednoj povezanosti sa sadržajem i ciljevima projekta.
1. **NAČIN DOZNAKE DODIJELJENIH SREDSTAVA KORISNICIMA, PRAĆENJE I KONTROLA NJIHOVOG KORIŠTENJA**

Svi prijavitelji čiji programi budu prihvaćeni i uvršteni u program sufinanciranja biti će obaviješteni o donesenoj odluci o dodjeli financijskih sredstava programa u sklopu Javnog poziva objavom rezultata na službenoj web stranici ZŠUGVG, [www.zsugvg.hr](http://www.zsugvg.hr).

Sa prijaviteljima će se sklopiti ugovor kojim će biti propisana dinamika izvršenja programa, način praćenja korištenja dodijeljenih sredstava, obveza povrata u slučaju nenamjenskog trošenja i druga međusobna prava i obveze.

Sredstva za sufinanciranje programa doznačuju se na IBAN Korisnika u rokovima i na način utvrđen ugovorom o sufinanciranju javnih potreba u sportu, u skladu sa usvojenim Programom javnih potreba i zaključenom ugovoru.

Korisnik se obvezuje, u skladu s potpisanim Ugovorom, na svim tiskanim, video i drugim materijalima vezanim uz program istaknuti znak i naziv Zajednice.

Ukoliko Korisnik iz bilo kojeg razloga ne može ostvariti program, dužan je o tome uz pisano obrazloženje pravovremeno izvijestiti ZŠUGVG.

Korisnik može zatražiti prenamjenu odobrenih sredstava ako za to postoje opravdani razlozi. Prenamjena sredstava može se zatražiti unutar istog programskog područja osim u iznimnim okolnostima. Zahtjev za prenamjenu dostavlja se u pisanom obliku Izvršnom odboru Zajednice koji donosi Odluku o prenamjeni sredstava.

Korisnik sredstava dužan je Zajednici sportskih udruga omogućiti obavljanje nadzora na licu mjesta i kontrolu utroška isplaćenih sredstava za izvršavanje programa.

Izvršni odbor Zajednice obavljati će kontrolu namjenskog trošenja sredstava i provedbe programa putem Komisije zadužene od strane Izvršnog odbora.

Kontrola provođenja programa može se provesti najavljeno i nenajavljeno, a Komisija koja provodi kontrolu pismeno podnosi izvješće Izvršnom odboru o obavljenoj kontroli i utvrđenom stanju.

Korisnik je o ostvarenju programa i utrošenim sredstvima dužan podnijeti financijsko izvješće dva puta godišnje, u rokovima koji su definirani u Ugovoru između Zajednice i Korisnika.

U slučaju nepodnošenja Izvještaja Korisniku će se uskratiti isplata sredstava za naredni mjesec prema iznosu u skladu s odlukom Izvršnog odbora.

Korisnik je obavezan dostaviti polugodišnje i godišnje financijsko izvješće o utrošku sredstava te godišnje Izvješće o provedenom Programu javnih potreba u sportu Grada Velike Gorice za 2025. godinu, Obrazac 6.

Podaci o prihvatljivim troškovima koji se mogu financirati putem Javnog poziva, odnosno podaci o neprihvatljivim troškovima koji se ne mogu financirati, definirani su u Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge.